I en lidt usædvanlig sag har byrådet i Rebild Kommune givet den tidligere DF´er Kim Edberg lov til at træde ud af byrådet.

Kim Edberg Andersen er valgt ind i byrådet i Rebild Kommune for Dansk Folkeparti. Men nu er han skiftet til Ny Borgerlige, og har samtidig ønsket at træde ud af byrådet. Umiddelbart lyder det som et enkelt ønske, men som TV2 Nord´s politiske analytiker Søren Wormslev tidligere har beskrevet , så er det ifølge den kommunale valglov ikke så lige til endda. De fleste der skifter parti undervejs, tager nemlig mandatet med sig, men det har Kim Edberg ikke ønsket. Og for at gøre det hele lidt mere speget, så er hans suppleant samtidig hans samlever Gitte Bundgaard. Onsdag aften skulle byrådet i Rebild behandle den usædvanlige situation. Og de valgte at følge den tidligere DF´ers ønske. - Det er jeg selvfølgelig rigtig glad for, fortæller Kim Edberg til TV2 Nord efter byrådsmødet. Han fortæller også, at han nu overvejer, om han vil genopstille for Ny Borgerlige til kommunalvalget til november. Ud over at vedtage at Kim Edberg får lov til at træde ud af byrådet, er der også sket en ny konstituering. Kim Edberg var formand for Teknik- og Miljøudvalget, men den post går ikke bare videre til hans suppleant. Formandsposten er i stedet overtaget af socialdemokraten Morten Lem, mens Gitte Bundgaard har fået en plads i Socialudvalget i stedet. Den anden DF´er i Rebild Byråd, Tommy Degn, bliver viceborgmester og træder samtidig ind i Arbejdsmarkedsudvalget.